ปรับหมากกลยุทธ์ ภาคบ่าย – บล.เอเซีย พลัส
บริษัทหลักทรัพย์ เอเซีย พลัส สรุปทิศทางและแนวโน้มตลาดบ่ายนี้
28 ก.ค. 2558

หลอกกันทำไม SET จากที่บวกไปเกือบ 10 จุดสุดท้ายก็ไหลรูด มองบ่ายนี้ มีโอกาสลงอีกระลอกโดยมีแนวรับสำคัญที่ 1,400 จุด กลยุทธ์ระยะสั้นให้เน้น Trading หุ้นอิเล็กฯ ที่ได้ประโยชน์จากเงินบาทอ่อนค่า และคาดว่าจะมีการเหวี่ยงกลับแรงอย่าง HANA
 
มุมมองและการวิเคราะห์ : 
– ตลาดเอเซียช่วงเช้าที่ผ่านมาหลายประเทศเริ่มมีการฟื้นตัวขึ้นได้ โดยล่าสุดตลาดหุ้นฮ่องกงปรับเพิ่มขึ้นมากที่สุดในภูมิภาค 0.77% (วานนี้ติดลบ 3.09%) ตลาดหุ้นไต้หวันปรับเพิ่ม 0.30% (วานนี้ติดลบไปกว่า 2%) และตลาดหุ้นเกาหลีฟื้นตัว 0.01% (วานนี้ติดลบ 1.06%) อย่างไรก็ตามยังคงมีตลาดหุ้นในหลายประเทศที่ยังไม่มีสัญญาณฟื้นตัวได้เลย เริ่มจากตลาดหุ้นจีนที่วันนี้ยังคงปรับลดลงต่อเนื่องอีก 2.60% (ปรับลดลง 2 วันกว่า 10%) เช่นเดียวกับตลาดหุ้นกลุ่ม TlP ที่ยังคงปรับลดลงทุกประเทศ เริ่มจากตลาดหุ้นอินโดนิเซียติดลบมากที่สุดในกลุ่มที่ 0.82% ตลาดหุ้นฟิลิปปินส์ติดลบ 0.66% และตลาดหุ้นไทยที่ SET ติดลบอีก 0.16% (ปรับลดลง 4 วันติดต่อกัน)  
– SET เปิดตลาดฟอร์มดี ดีดตัวรีบาวด์แรงจนขึ้นไปทำ high ช่วงเช้าที่บวกเกือบ 10 จุด ด้วยแรงหนุนของหุ้นกลุ่มพลังงาน แต่ SET ก็ทำได้ดีแค่ 15 นาทีแรกเท่านั้น เพราะหลังจากนั้นหุ้นใหญ่ที่นำตลาดก็อ่อนตัวลงมาทั้ง PTT และ PTTEP ขณะที่กลุ่มสื่อสารและกลุ่มธนาคารพาณิชย์ยังเป็นเป้าหมายหลักในการขายเหมื่อนเดิม ได้แก่ KBANK, BBL, ADVANC, DTAC ทำให้ภาพการปรับขึ้นของ SET ดูไม่มั่นคงเอาเสียเลย 
– ช่วงบ่ายหากจะให้ SET พลิกฟื้นดูเหมือนจะต้องพึ่งกลุ่มพลังงานอย่างเดียว แต่ก็ต้องลุ้นเหนื่อยเพราะยังไม่มีปัจจัยบวกเข้ามาหนุน ทั้งราคาน้ำมันยังทรงตัวในระดับต่ำกว่า 60 เหรียญฯต่อบาร์เรล ก็จะเป็นสัญญาณอันตรายต่อ PTTEP และ PTT (ถือหุ้น PTT อยู่ 65.29%) เนื่องจากจะต้องมีการบันทึก stock loss โดย ทุกๆ 5  เหรียญฯที่ลดลง ส่งผลต่อประมาณการกำไรฯ ของ PTTEP ให้ลดลงราว 8,000 ล้านบาท หรือราว 15% และ PTT ลดลงราว 6,500 ล้านบาท หรือราว 6% ส่วนปัจจัยต่างประเทศก็มีทั้งแรงกดดันจากทิศทางอัตราดอกเบี้ยในสหรัฐ และการปรับฐานอย่างรุนแรงของตลาดหุ้นจีน จนถึงปัจจุบันปัจจัยแวดล้อมดังกล่าวก็ยังมีอิทธิพลในการสร้างแรงกดดันต่อตลาดหุ้นไทยอยู่ หากประเมิน Downside ของตลาดหุ้นไทย ณ สิ้นปี 2558 ประเมิน EPS  ที่ 95.74 บาท อิง P/E ที่ 15-15.5 เท่า ดัชนีจะอยู่ที่ราว 1,378 จุด ขณะที่หากประเมินแนวรับทางเทคนิคโดยใช้ Fibonacci Extension  โดยใช้จุดอ้างอิงที่ระดับ 1,525 จุด, 1,461.57 จุด และ 1,496 จุด จะได้แนวรับสำคัญของดัชนีรอบนี้ที่ระดับ 1,392.14 จุด (แนว Fibonacci Extension ที่ 161.8%) และ 1,367 จุด (แนว Fibonacci Extension ที่ 200%)
– SET lndex ภาคบ่ายหากลงต่อหลุด Low ของวันที่ 1,404.83 จุด น่าจะไม่น่ารอดลงทดสอบแนวรับทางจิดวิทยาที่ 1,400 จุด หากหลุดจากนี้ จะมีแนวรับถัดไปที่ 1,392 จุด
 
กลยุทธ์การลงทุน Investment Tactic  :
– หุ้น High Dividend Yield ADVANC, lNTUCH, TVO และ BTS ยังคงเป็นตัวเลือกหลัก
–  กลุ่มปิโตรเคมีฯที่คาดว่าจะมีผลประกอบการโดดเด่น lRPC    
– หุ้นที่ได้ประโยชน์จากการอ่อนค่าของเงินบาท  HANA 
– Portfolio Update : ASK , ADVANC, BTS, CK, STPl, lRPC